Mazda

Η Mazda (Πλήρες όνομα: Ματσούντα Καμπούσικι-γκάισα) (Ιαπ:マツダ株式会社) (Matsuda Kabushiki-gaisha) (Αγγλ: MAZDA Motor Corporation) είναι ιαπωνική εταιρεία κατασκευής αυτοκινήτων. Ιδρύθηκε στις 30 Ιανουαρίου 1920 και το 2020 συμπλήρωσε 1 αιώνα ζωής. Τα τελευταία χρόνια έχει ανεβεί σημαντικά σε επίπεδο εξοπλισμού και έχει αυτοπροσδιοριστεί ως μάρκα πολυτελείας.

Σήμα 

Το 1997 καταχωρήθηκε το σημερινό σύμβολο της Μazda, το οποίο εκφράζει την αφοσίωσή της στη διαρκή ανάπτυξη και βελτίωση. Είναι μια συμβολική αναπαράσταση του M (από το Mazda) και δείχνει ότι η εταιρεία δείχνει ότι η εταιρεία απλώνει τα φτερά της, ατενίζοντας το μέλλον και αγκαλιάζοντας τον καταναλωτή.

Η Mazda Motor Corporation (όπως είναι και το πλήρες όνομά της - MMC) συγκαταλέγεται ανάμεσα στους κορυφαίους κατασκευαστές αυτοκινήτων της Ιαπωνίας. Εδρεύει στην πόλη της Χιροσίμα, στη Δυτική Ιαπωνία.
Οι εξαγωγές αυτοκινήτων της στις Ηνωμένες Πολιτείες Αμερικής και στην Ευρώπη έχουν ξεκινήσει πριν από το 1960, ενώ οι συνολικές εξαγωγές της σήμερα αναλογούν στα 2/3 της συνολικής της παραγωγής.

Η εταιρεία, έχοντας δύο κύριες γραμμές παραγωγής στην Ιαπωνία, όπου και κατασκευάζονται τα περισσότερα μοντέλα, ανοίχτηκε και στο εξωτερικό, δημιουργώντας άλλες 14 παραγωγικές μονάδες σε διάφορες χώρες. Το εργοστάσιο στη Χιροσίμα, όπου κατασκευάζονται τα μοντέλα Mazda 2, Mazda 5, Mazda MX-5, Mazda RX-8 και Μazda CX-7, είναι ένα από τα μεγαλύτερα του κόσμου, με συνολική παραγωγή 480.000 μονάδων σε ετήσια βάση. Το δεύτερο εργοστάσιο της εταιρείας, που βρίσκεται στην περιοχή Hofu, έχει αναλάβει την κατασκευή των μοντέλων Mazda 3 και Mazda 6, και το οποίο έχει παραγωγική δυνατότητα 410.000 μονάδων τον χρόνο. Οι υπόλοιπες μονάδες παραγωγής περιλαμβάνουν εργοστάσια στη Βόρεια Αμερική και στην Ταϊλάνδη σε συνεργασία με την Ford Motor Company, τον μεγαλύτερο μέτοχο της Mazda (κατέχοντας το 33,4% των μετοχών της μέχρι το 2008 όπου και πουλήθηκε το 20,4% από το οποίο το 6,87% επέστρεψε στην προκάτοχο εταιρεία).

Η Mazda διακρίνεται για την λαμπρή της ιστορία και τις μηχανολογικές καινοτομίες, με χαρακτηριστικότερο παράδειγμα τον περιστροφικό κινητήρα, που είναι γνωστός ως κινητήρας Βάνκελ. Καταφέρνοντας να δημιουργήσει έναν θρύλο μηχανικής και τεχνολογικής εξέλιξης, η Μazda υιοθέτησε τον περιστροφικό κινητήρα Βάνκελ (Wankel). Πολλές εταιρείες προσπάθησαν να μιμηθούν την κίνησή της και να υιοθετήσουν τον κινητήρα αυτόν, όμως μόνο η Mazda κατάφερε να τον εξελίξει από τα αρχικά του στάδια και να τον τοποθετήσει σε σπορ μοντέλα, πετυχαίνοντας έτσι την ευκολότερη αγορά τους από το ευρύ κοινό. Το πιο πρόσφατο ιστορικά παράδειγμα ήταν το εξαιρετικά δημοφιλές Mazda RX-8, το οποίο διαθέτει τα δυναμικά χαρακτηριστικά και την σπορ αίσθηση των αυτοκινήτων Mazda.

Στη σύγχρονη ιστορία της παγκόσμιας αυτοκίνησης, η Mazda είναι ο μόνος κατασκευαστής στον κόσμο που κατασκευάζει ταυτόχρονα κινητήρες βενζίνης, πετρελαίου και περιστροφικούς κινητήρες εσωτερικής καύσης.

Οι ερευνητές της Mazda, θέλοντας να προστατέψουν το περιβάλλον, επινόησαν τρόπους ώστε να συνδυαστεί η αρμονία της φύσης με όλες τις επιχειρησιακές δραστηριότητες που αναπτύσσει η εταιρεία ανά τον κόσμο:

 Από το 1990, έχει μειώσει κατά 55% τα απόβλητα που πηγαίνουν στα υλικά οδόστρωσης.
 Από το 1996 έχει ολοκληρώσει το ποσοστό ανακύκλωσης κατά 91%.
 Πάνω από το 75% των πλαστικών μερών, που χρησιμοποιεί, μπορεί να ανακυκλωθεί.
 Τα υλικά τριβής, όπως οι φλάντζες και τα τακάκια φρένων, είναι χωρίς αμίαντο.
 Δεν χρησιμοποιούνται καταστρεπτικά για το όζον υλικά, όπως η πολυουρεθάνη.
 Πολλές από τις εγκαταστάσεις της, έχουν περάσει την αυστηρή δοκιμή του ISO 14001 – γνωστή και ως Περιβαλλοντικός έλεγχος ISO.

Αυτά περιλαμβάνουν όλες τις γραμμές παραγωγής στην Ιαπωνία και την Ταϊλάνδη.

Πρόσφατα και σημερινά μοντέλα της Mazda 

 Mazda MX-3
 Mazda MX-5
 Mazda MX-6
 Mazda 2
 Mazda 3
 Mazda 5
 Mazda 6
 Mazda RX-7
 Mazda RX-8
 Mazda CX-3
 Mazda CX-5
 Mazda CX-8
 Mazda CX-9

Επιτεύγματα στους αγώνες 

Το αγωνιστικό πνεύμα της έλαμψε στους αγώνες των ΗΠΑ συμπεριλαμβανομένων και των Speed World Challenge και Star Mazda Series. Ειδικά το μοντέλο της MX-5 (Miata) κυριάρχησε στους αγώνες SCCA Showroom Stock racing από την είσοδό του κιόλας το 1989, κατακτώντας επίσης και το εθνικό πρωτάθλημα των ΗΠΑ το 1991.

Η απόφαση της Mazda να εντάξει τον περιστροφικό κινητήρα στους αγώνες μόνο απαρατήρητη δεν μπορεί να μείνει. Έτσι, το μοντέλο Cosmo 110S έγινε ένα από τα πρώτα αυτοκίνητα παραγωγής με κινητήρα Βάνκελ, κάνοντας και ταυτόχρονα την πρώτη του εμφάνιση στο διαγωνισμό μαραθωνίου de la Route endurance, διάρκειας 72 ωρών. Μετά την επιτυχία του περιστροφικού κινητήρα, η Μazda τον πρόσθεσε και σε μετέπειτα μοντέλα όπως τα R-100, RX-2, RX-3 και RX-4, τα οποία μαζί με τους πιστονικούς κινητήρες των μοντέλων Μazda 323, Μazda 626 και Μazda MX-6 πήραν μέρος σε πολλούς αγώνες σπορ αυτοκινήτων.

Η μεγαλύτερη, όμως, επιτυχία της Μazda ήρθε με την δημιουργία του Mazda RX-7. Η αγωνιστική έκδοση του RX-7 κατάφερε να κυριαρχήσει στην κατηγορία του στις δεκαετίες του 1970 και του 1980. Όντας το πιο επιτυχημένο μοντέλο στην ιστορία του International Motorsports Association, το RX-7 προσμετρά παραπάνω από 100 νίκες για την Ιαπωνική εταιρεία. Επίσης έχει πάρει μέρος στο Παγκόσμιο Πρωτάθλημα Ράλλυ / World Rally Championship, WRC. To 1986, η αγωνιστική έκδοση του νέου τότε RX-7 υπέστη περαιτέρω βελτιώσεις από την εταιρεία Racing Beat και έσπασε το ρεκόρ ταχύτητας στην ξηρά στο Bonneville Salt Flats με ταχύτητα 238,44 μίλια την ώρα / 383,65 χιλιόμετρα την ώρα.

Η ιστορική νίκη στο Λε Μαν 

Το αγωνιστικό με περιστροφικό κινητήρα μοντέλο Mazda 787B κέρδισε τον αγώνα του Λε Μαν των 24 ωρών για πρώτη φορά στην ιστορία της Mazda Motorsports το 1991. Η επιτυχία στη διαδρομή ήταν μια συνεχής δοκιμή για την αξιοπιστία, τη διάρκεια και την απόδοση του περιστροφικού κινητήρα. Φυσικά, αρχίζοντας προς το τέλη της δεκαετίας του 1960, η κατάκτηση του αγώνα αντοχής Λε Μαν έγινε προφανής και ενθαρρυντικός στόχος για την ομάδα της Mazda Motorsports. Η τεχνολογία του περιστροφικού κινητήρα έλαβε μέρος στο Λε Μαν για πρώτη φορά το 1970. Είκοσι ένα έτη αργότερα, η ομάδα της Mazda βρέθηκε στο επίκεντρο του ανταγωνισμού για την τελευταία ανταμοιβή. Το 1991, με δύο ενισχυμένα 787B και 787, η αναζήτηση της νίκης έγινε περισσότερο από ανταγωνιστικό στόχο για την ομάδα της Mazda, δεδομένου ότι ο διοργανωτής του ράλλυ το έκανε πιο επιτακτικό - αυτό αναγγέλθηκε το επόμενο έτος, ότι δηλαδή μόνο οχήματα που κινούνται με κινητήρες 3.5 λίτρων θα ήταν κατάλληλα να τρέξουν. Τότε ήταν η τελευταία ευκαιρία για τον περιστροφικό κινητήρα 787B και τα μοντέλα 787 να παρουσιάσουν τις δυνατότητές τους.

Την ημέρα του αγώνα, μια τριάδα αυτοκινήτων της Mazda ανταγωνιζόταν σταθερά τους υπόλοιπους αγωνιζόμενους από την αρχή. Και στη 12η ώρα, το 787B, το αυτοκίνητο με τον αριθμό 55, κατέκτησε επίσημα την 3η θέση και μαχόταν ενάντια στα αυτοκίνητα της Mercedes-Benz, της Jaguar και των υπόλοιπων υποψηφίων για την κατάκτηση της 1ης θέσης. Μετά από 21 ώρες, ενώ η Mercedes αναγκάστηκε σε στάση στα πιτς (pit-stop), το 787B κατέλαβε την πρώτη θέση. Στις 4 μ.μ. στις 23 Ιουνίου 1991, το ιστορικό 787B πέρασε πρώτο τη γραμμή τερματισμού στο Λε Μαν, επιτυγχάνοντας τον αναμενόμενο για καιρό στόχο της Mazda, μπροστά σε 250.000 θεατές, με μια αληθινά θρυλική απόδοση. Ήταν μια πρωτιά για έναν Ιάπωνα κατασκευαστή αυτοκινήτων και μια πρωτιά για τον περιστροφικό κινητήρα. Το 787B, αυτοκίνητο - πρωτότυπο, είχε δώσει μάχη σώμα με σώμα με τους καλύτερους του κόσμου επί 24 εξαντλητικές ώρες και, όταν έπεσε η καρό σημαία, και τα τρία αυτοκίνητα της Mazda είχαν τερματίσει στις πρώτες 10 θέσεις (1η, 6η και 8η θέση).

Σήμερα η Mazda συνεχίζει τους αγώνες της στο Λε Μαν. Το 2008 η εταιρεία ανακοίνωσε την επίσημη συνεργασία της με την BP και την εταιρεία ελαστικών Γιοκοχάμα (Yokohama Tire Corporation). Οι δύο αυτές εταιρείες ενώθηκαν με το ήδη υπάρχον δυναμικό της Mazda, B-K Motorsports Lola B07/46-Mazda MZR-R LMP2, που μετρά πολλά χρόνια συνεργασίας.

Η Mazda στην Ελλάδα 

 
Η Mazda στο παρελθόν είχε ορίσει την εταιρεία ΕΛΜΑ ΑΕΒΕΑ ως επίσημο και αποκλειστικό εισαγωγέα και διανομέα των προϊόντων της στην Ελλάδα από το 1982. Η Γενική Αντιπροσωπεία των προϊόντων Mazda στην Ελλάδα ανήκε κατ' αποκλειστικότητα στον όμιλο Εταιρειών της οικογένειας Κορτέση, η οποία είχε μια αξιόλογη προϋπηρεσία στον χώρο των αυτοκινήτων από το 1936.

Τον Ιούνιο του 2014 η εισαγωγική εταιρεία χρεωκόπησε και μετά για 5 χρόνια δεν έμεινε ελληνική αντιπροσώπευση της εταιρείας στις πωλήσεις των καινούριων μοντέλων, αλλά διατηρήθηκε πλήρες δίκτυο τεχνικής υποστήριξης, απαρτιζόμενο από 25 επίσημους επισκευαστές, όλοι επίσημοι συνεργάτες της Mazda Austria Ε.Π.Ε. (Mazda Αυστρίας, Εταιρεία Περιορισμένης Ευθύνης). Διατηρήθηκε επίσης και υπηρεσία Οδικής βοήθειας Mazda, από την υπηρεσία Mazda Europe Service, η οποία και παρεχόταν δωρεάν μετά την πραγματοποίηση ενός ετήσιου Service (σύμφωνα με τις προδιαγραφές συντήρησης της Mazda) σε έναν από τους επίσημους συνεργάτες της Mazda Austria Ε.Π.Ε.

Τελικώς, στις 2 Μαΐου 2019 ανακοινώθηκε επίσημα ότι ο Όμιλος Συγγελίδη θα εισάγει πάλι την Mazda στην Ελλάδα, καθώς επελέγη επίσημα από την Mazda για τον σκοπό αυτό, και ότι θα ξεκινήσει τις πωλήσεις από το καλοκαίρι, όπως και έγινε μέσα στον Ιούνιο. Για την ιστορία, ο Όμιλος Συγγελίδη είναι επίσης υπεύθυνος για τις πωλήσεις της Citroën από το 1965, της Peugeot από το 2014, της DS Automobiles από το 2018 και της Opel από τον Φεβρουάριο του 2019.

Ζουμ - Ζουμ 
Η εταιρεία, σε μια από της προσπάθειές της να εδραιωθεί ακόμα καλύτερα στον χώρο της σκληρά ανταγωνιστικής αυτοκινητοβιομηχανίας, δημιούργησε μια νέα σειρά αυτοκινήτων η οποία χαρακτηρίζεται από το σλόγκαν «Ζουμ - Ζουμ». Η Μazda χαρακτηριστικά αναφέρει: «Αυτό προήλθε από τον αγνό ενθουσιασμό που είχαμε για την ταχύτητα από παιδιά, που συνεχίζει να μας ακολουθεί μέχρι σήμερα και θα μας ακολουθεί για πάντα».

Αναφορές

Βιβλιογραφία 
 Gerhard Windpassinger: Mazda. Meine Marke. VfZ-Verlag, 1988, ISBN 3-926121-06-8.
 Takehisa Motoda (Hrsg.): Mazda 1972–1992. 1992.
 John Matras: Illustrated Mazda Buyer’s Guide. Motorbooks International, 1994, ISBN 0-87938-842-0.
 Mike Riedner: Mazda MX-5. Motorbuch-Verlag.
 Brian Long: Mazda MX-5. Chronik eines Trendsetters. 1999, ISBN 3-89365-762-2.
 Jürgen Lewandowski u.a.: Mazda RX-8. Delius-Klasing Verlag, 2003, ISBN 3-7688-1396-7.

Εξωτερικοί σύνδεσμοι 

 Ιστοσελίδα Mazda Ελλάδας
 Ιστοσελίδα Mazda ΗΠΑ
 Ιστοσελίδα Mazda Γερμανίας
 Ιστοσελίδα Mazda Αυστρίας
 Ιστοσελίδα Mazda Ελβετίας
 Bericht über Mazda in Second Life

Αυτοκινητοβιομηχανίες της Ιαπωνίας
Κατασκευαστές φορτηγών
Ιαπωνικά εμπορικά σήματα